ธปท.เผยจำเป็นต้องทำให้เงินไหลเข้าฝืด
ศุภวุฒิชี้ธปท.มีความจำเป็นต้องทำให้เงินทุนไหลเข้าฝืดลง เพื่อชะลอการไหลเข้าของเงินทุนจากต่างประเทศ ไหลเข้าตลาดพันธบัตร
21 ก.ย. 2553

ศุภวุฒิชี้ธปท.มีความจำเป็นต้องทำให้เงินทุนไหลเข้าฝืดลง เพื่อชะลอการไหลเข้าของเงินทุนจากต่างประเทศ ไหลเข้าตลาดพันธบัตร
นายศุภวุฒิ สายเชื้อ กรรมการผู้จัดการ สายงานวิจัย บริษัทหลักทรัพย์ ภัทร เปิดเผยว่า ในภาวะเศรษฐกิจขณะนี้ที่ประเทศเศรษฐกิจหลักในยุโรป สหรัฐฯ ญี่ปุ่น ยังไม่มีแนวโน้มที่จะไม่ปรับขึ้นดอกเบี้ยขึ้นในระยะนี้ ตรงข้ามกับเศรษฐกิจเอเซีย รวมทั้งประเทศไทยที่ดอกเบี้ยมีโอกาสปรับสูงขึ้น ซึ่งการที่ดอกเบี้ยของไทยปรับสูงขึ้นถือเป็นปัจจัยหนึ่งดึงดูดให้เงินทุนไหลเข้าด้วย ดังนั้นในสถานการณ์เช่นนี้ธนาคารแห่งประเทศไทย(ธปท.)มีความจำเป็นต้องทำให้เงินทุนไหลเข้าฝืดลง ส่วนจะออกมาตรการคุมเงินหรือไม่เป็นอีกเรื่อง เนื่องจากการจะคุมเงินทุนไหลเข้าว่าจุดนี้จุดนั้นเป็นเงินเก็งกำไรหรือไม่เป็นเรื่องที่อยากลำบากพอสมควร 
“การออกมาตรการคุมเงินทุนไหลเข้าทันทีคงลำบาก เพราะต้องดูให้ด๊ว่าจะสร้างผลกระทบกับตลาดหรือไม่ ไม่ว่าจะเป็นตลาดหุ้น ตลาดตราสาร หรืออื่นๆ อย่างตลาดตราสารหนี้มีส่วนต่างผลตอบแทนต่างกันมาก สหรัฐฯได้ผลตอบแทนที่ประมาณ 0.5% แต่พันธบัตรไทยอยู่ที่ 2.4% แถมถ้ามองว่าบาทจะแข็งก็ได้ประโยชนืจากเงินบาทแข็งค่าด้วย จึงไม่แปลกที่เงินทุนจะไหลเข้ามาลงทุน แต่สิ่งที่ธปท.ควรจะทำในภาวะนี้คือต้องทำให้เงินไหลเข้าฝืดลง ทำให้ค่าเงินบาทค่อยแข็งค่าแบบค่อยเป็นค่อยไป แต่ไม่ใช่ตรึงไว้ที่อัตราใดอัตราหนึ่ง ให้ผู้ส่งออกปรับตัวได้” นายศุภวุฒิกล่าว
นายศุภวุฒิ เปิดเผยว่า อย่างไรก็ตามหากธปท.ปล่อยให้ค่าเงินบาทค่อยๆแข็งค่าขึ้นก็มีข้อดีในการช่วยให้อัตราเงินเฟ้อที่คาดว่าจะสูงขึ้นในปีหน้าหรือระยะต่อไปลดลงโดยอัตโนมัติ ซึ่งถ้าเงินบาทแข็งค่าช่วยให้เงินเฟ้อลดลงได้ อาจจะไม่จำเป็นต้องใช้นโยบายดอกเบี้ยเพื่อดูแลเงินเฟ้อก็ได้